Urmareste Modifică dimensiunea fontului: Play

Piteşti, 22 sep /Agerpres/ - Vaccinarea este o luptă continuă cu bolile, care pot fi eradicate uneori abia după decenii de la începerea unor campanii de imunizare, a afirmat senatorul PSD Cristina Stocheci, într-o conferinţă de presă desfăşurată, vineri, la Piteşti.



"Vaccinarea este o luptă continuă, prin vaccinare nu vom putea eradica imediat aceste boli. Studiile arată că pentru difterie la noi, în România, a fost în 1960 prima vaccinare, dar ultimul caz de difterie a fost în 1989 raportat. Studiile arată că poliomielita, deşi a avut numeroase tipuri endemice în România, eradicarea totală a fost în 1992. Deci iată că ne trebuie o perioadă lungă de timp să ajungem la eradicarea acestor boli, care unele sunt letale, iar altele sunt invalidante", a declarat Cristina Stocheci, membru în comisia de Sănătate a Senatului.



În opinia sa, vaccinarea reprezintă o problemă naţională, nu doar una care îl priveşte pe fiecare cetăţean în parte.



"Da fapt, problema vaccinării este o problemă naţională, nu este doar problema copilului care nu se vaccinează. Părintele hotărăşte ca acest copil să nu fie vaccinat, copilul merge în colectivitate şi îmbolnăveşte colegul, colegul merge acasă şi are un frăţior de şase luni pe care nu-l putem vaccina sau are un bunic care are un cancar sau un diabet, care are imunitate compromisă şi pe care nu-l putem vaccina. (...) Deci este o problemă de sănătate publică", a precizat senatorul PSD.



Proiectul Legii vaccinării va intra pe 26 septembrie în dezbaterea Comisiei de Sănătate din Senat. AGERPRES/(AS - autor: George Onea, editor: Nona Jalbă)